b'\n_START_ARTICLE_\nKorpij\xc3\xa4rvi (Yl\xc3\xb6j\xc3\xa4rvi)\n_START_SECTION_\nMaantieto\n_START_PARAGRAPH_\nJ\xc3\xa4rvi on 400 metri\xc3\xa4 pitk\xc3\xa4, 200 metri\xc3\xa4 leve\xc3\xa4 ja sen pinta-ala on 5,1 hehtaaria. Sit\xc3\xa4 ymp\xc3\xa4r\xc3\xb6i karu mets\xc3\xa4maasto ja vain pohjoisrannalla on soistunut alue. J\xc3\xa4rveen laskee kaksi pelto-ojaa Korpij\xc3\xa4rven maatilalta, mutta ojien kautta virtaa my\xc3\xb6s l\xc3\xa4heisen suon vedet. J\xc3\xa4rven laskuoja l\xc3\xa4htee j\xc3\xa4rven l\xc3\xa4nsik\xc3\xa4rjest\xc3\xa4 ja yhtyy kilometrin j\xc3\xa4lkeen Pirttij\xc3\xa4rvest\xc3\xa4 tulevaan laskuojaan. Oja laskee Karhej\xc3\xa4rven Korpilahteen. Veden laskennallinen viipym\xc3\xa4 j\xc3\xa4rvess\xc3\xa4 on 85 vuorokautta. J\xc3\xa4rven ymp\xc3\xa4rist\xc3\xb6ss\xc3\xa4 on vain kaksi maatilaa, joille p\xc3\xa4\xc3\xa4see yhdystielt\xc3\xa4 2773. Yl\xc3\xb6j\xc3\xa4rven ja H\xc3\xa4meenkyr\xc3\xb6n v\xc3\xa4linen raja jakaa j\xc3\xa4rven l\xc3\xa4hes kahtia.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatua on tutkittu talvella 2001. Vesi oli eritt\xc3\xa4in ruskeaa ja humuspitoista vett\xc3\xa4. Vesi oli hapanta ja j\xc3\xa4rven puskurikyky happamoitumista vastaan oli tyystin loppu. Veden ravinnetaso vastasi rehevien j\xc3\xa4rvien tasoa. Hapen kuluminen jopa pintavedess\xc3\xa4 oli voimakasta ja siell\xc3\xa4 happea esiintyi 56% normaalista. Alusveden happitilanteesta ei ole tutkittua tietoa. On kuitenkin mahdollista, ett\xc3\xa4 alusvedess\xc3\xa4 hapen kuluminen on viel\xc3\xa4kin voimakkaampaa ja ett\xc3\xa4 siell\xc3\xa4 happitilanne laskee talvella v\xc3\xa4ltt\xc3\xa4v\xc3\xa4lle tasolle. Korpij\xc3\xa4rvi soveltuu virkistysk\xc3\xa4ytt\xc3\xb6\xc3\xb6n v\xc3\xa4ltt\xc3\xa4v\xc3\xa4sti. Huonon happitilanteen vuoksi arvosanan voi tiputtaa huonoksikin.\n_START_SECTION_\nHistoriaa\n_START_PARAGRAPH_\nVanhassa pit\xc3\xa4j\xc3\xa4nkartassa 1840\xe2\x88\x921850-luvuilta sen nimi kirjoitettiin "Korpij\xc3\xa4rvi", kuten nyky\xc3\xa4\xc3\xa4nkin, mutta kartturilla ei ollut viel\xc3\xa4 oikeaa k\xc3\xa4sityst\xc3\xa4 ojien virtaussuunnista.\n_START_SECTION_\nGeologia\n_START_PARAGRAPH_\nViime j\xc3\xa4\xc3\xa4kauden loppuvaiheessa, jolloin mannerj\xc3\xa4\xc3\xa4tikk\xc3\xb6 oli sulanut ja sen reuna per\xc3\xa4\xc3\xa4ntynyt n\xc3\xa4ille seuduille, paljastui alueella paksu pohjamoreenin kerrostuma. J\xc3\xa4rvi on syntynyt moreenikerrostumassa olleeseen painanteeseen. Alue oli aluksi veden alla, mutta joutui aallokon huuhomaksi, kun maankohoaminen nosti sen pinnalle. L\xc3\xa4hialueiden savikot syntyiv\xc3\xa4t t\xc3\xa4m\xc3\xa4n huuhtoutumisen seurauksena.'